**Školský internát SOŠP**

Žiaci sú do školského internátu (ŠI) prijímaní na základe písomnej prihlášky a Zmluvy o ubytovaní. Výchovno-vzdelávací proces prebieha podľa vypracovaného výchovného programu, ktorý je doplnený konkrétnymi akciami podľa Ročného plánu školského internátu.

Ubytovanie žiakov do ŠI prebieha podľa platného Prevádzkového poriadku. Práva a povinnosti žiaka v ŠI sú zakotvené v Domovom poriadku, ktorý je súčasťou Zmluvy o ubytovaní. Režim dňa v ŠI je uvedený v Domovom poriadku, týždenne sa spracováva do plánu práce a dopĺňa aktivitami podľa záujmu žiakov.

Poplatok za ubytovanie v šk. roku 2020/2021 je 49,50 €. Podmienkou ubytovania je stravovanie. Ubytovaným žiakom ponúkame raňajky, desiatu, obed, večeru a druhú večeru. Cena stravného lístka je 5,52 € pre žiakov SOŠP a 3,71 € pre žiakov iných škôl.

Žiaci sú ubytovaní v dvojlôžkových izbách. Každá izba má vlastnú kúpeľňu, WC, chodbu so skriňami, vešiakom a botníkom. Izby sú vybavené posteľami s úložným priestorom, pracovnými stolmi, stoličkami, nočným stolíkmi a poličkami na knihy.

K dispozícii je 1 spoločenská miestnosť, 1 posilňovňa, atrium s betónovým stolom na stolný tenis.

V kancelárii vychovávateľa je zriadená kuchyňa, vybavená kuchyňskou linkou, rýchlovarnými kanvicami, chladničkou a mikrovlnnou rúrou.

ŠI podporuje žiakov v mimoškolských záujmových aktivitách. Ponúka im možnosti ako tráviť svoj voľný čas. Dáva im priestor na realizáciu svojich schopností a zručností v rôznych záujmových krúžkoch.

Žiaci môžu pracovať v umeleckom krúžku. Zaviedli sme tradíciu pečenia vianočných a valentínskych medovníčkov. V krúžku budú vytvárať práce z rôznych materiálov. Využijú aj separovaný odpad. Môžu si vyrobiť rôzne darčekové predmety pre seba, svojich kamarátov a rodičov. V rámci kultúry je možnosť navštevovať divadlá, kiná, múzeá, galérie, výstavy, kultúrne pamiatky.

Svoje športové zručnosti môžu uplatniť v športovom krúžku. Pravidelne chodia do telocvične, kde sa venujú športom podľa záujmu: futbal, volejbal, florbal, vybíjaná, basketbal. Využívajú tiež športový areál školy – basketbalové ihrisko, tenisový kurt, bežeckú dráhu. Spoločne sa organizujú návštevy plavárne, priateľské športové zápasy s inými ŠI. Individuálne je žiakom k dispozícii posilňovňa.

Žiaci sa účastnia na spoločných stretnutiach - aktívoch, na ktorých si môžu povedať svoj názor a pripomienky k záujmovej činnosti. Učia sa podieľať na tvorbe plánu záujmovej činnosti, ktorý sa mení podľa záujmu a schopností žiakov.

Ponuka záujmových činností je rozmanitá. ŠI ubytovaných žiakov učí ako racionálne využívať voľný čas.

Mgr. Milena Šuranová, hlavná vychovávateľka

Mgr. Milena Šuranová

hlavná vychovávateľka